CELEX: E2020P0014
Language: el
Date: 2020-09-04 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Fürstlicher Oberster Gerichtshof στην υπόθεση Liti-Link AG κατά LGT Bank AG (Υπόθεση E-14/20) 2021/C 39/06

4.2.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 39/20
            
         
      Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Fürstlicher Oberster Gerichtshof στην υπόθεση Liti-Link AG κατά LGT Bank AG
      (Υπόθεση E-14/20)
      (2021/C 39/06)
      Στις 4 Σεπτεμβρίου 2020, το Fürstlicher Oberster Gerichtshof (Ανώτατο Δικαστήριο του Πριγκιπάτου του Λιχτενστάιν) υπέβαλε αίτηση στο Δικαστήριο της ΕΖΕΣ, η οποία καταχωρίστηκε στη Γραμματεία του Δικαστηρίου της ΕΖΕΣ στις 16 Σεπτεμβρίου 2020, για την έκδοση συμβουλευτικής γνώμης στην υπόθεση Liti-Link AG κατά LGT Bank AG σχετικά με τα ακόλουθα ερωτήματα:
      
                  1.
               
               
                  Έχει η τελευταία παράγραφος του άρθρου 26 της εκτελεστικής οδηγίας 2006/73/ΕΚ, κατά την οποία οι βασικοί όροι των διακανονισμών που αφορούν τις αμοιβές, τις προμήθειες ή τα μη χρηματικά οφέλη πρέπει να γνωστοποιούνται με συνοπτική μορφή, την έννοια ότι η γνωστοποίηση των παροχών μπορεί να έχει συνοπτική μορφή και γενικό περιεχόμενο;
                  Εάν η απάντηση του Δικαστηρίου στο πρώτο ερώτημα είναι καταφατική, υποβάλλεται το ακόλουθο συμπληρωματικό ερώτημα:
                  
                              1.1.
                           
                           
                              Έχει η τελευταία παράγραφος του άρθρου 26 της εκτελεστικής οδηγίας 2006/73/ΕΚ, κατά την οποία οι βασικοί όροι των διακανονισμών που αφορούν τις αμοιβές, τις προμήθειες ή τα μη χρηματικά οφέλη πρέπει να γνωστοποιούνται με συνοπτική μορφή, την έννοια ότι η γνωστοποίηση των παροχών μπορεί να έχει συνοπτική μορφή και γενικό περιεχόμενο, για παράδειγμα, γενικούς ή άλλους προδιατυπωμένους όρους συναλλαγών, ή πρέπει η γνωστοποίηση να γίνεται χωριστά για κάθε πελάτη ή για κάθε κατηγορία πελατών;
                              Επιπλέον, υποβάλλονται τα εξής ερωτήματα:
                           
                        
            
                  2.
               
               
                  Θεωρείται ορθή η γνωστοποίηση, κατά την έννοια του άρθρου 26 στοιχείο β) σημείο i) της εκτελεστικής οδηγίας 2006/73/ΕΚ, εάν η επιχείρηση επενδύσεων απλώς ενημερώσει τον πελάτη ότι μπορεί να της παρασχεθούν οφέλη από τρίτους, ή πρέπει η επιχείρηση επενδύσεων να αναφέρει σαφώς εάν και πότε παρέχονται τα εν λόγω οφέλη;
               
            
                  3.
               
               
                  Θεωρείται ορθή η γνωστοποίηση, κατά την έννοια του άρθρου 26 στοιχείο β) σημείο i) της εκτελεστικής οδηγίας 2006/73/ΕΚ, εάν η επιχείρηση επενδύσεων ενημερώσει τον πελάτη ότι το ποσό του οφέλους που παρέχεται από τον τρίτο εξαρτάται από το προϊόν και αντιστοιχεί σε ποσοστό των αμοιβών διαχείρισης που χρεώνονται για το εν λόγω προϊόν, σε ποσοστιαία έκπτωση επί της τιμής έκδοσης ή σε ποσοστό της τιμής έκδοσης, ή πρέπει η επιχείρηση επενδύσεων πριν από την παροχή της σχετικής επενδυτικής ή παρεπόμενης υπηρεσίας να γνωστοποιεί στον πελάτη τουλάχιστον κλίμακες σχετικά με τις αμοιβές, τις προμήθειες και τα οφέλη που έλαβε;
               
            
                  4.
               
               
                  Πληρούνται οι προϋποθέσεις του άρθρου 26 της εκτελεστικής οδηγίας 2006/73/ΕΚ για τη γνωστοποίηση των οφελών σε συνοπτική μορφή, δηλαδή ότι η επιχείρηση επενδύσεων αναλαμβάνει τη δέσμευση να γνωστοποιήσει περαιτέρω λεπτομέρειες εφόσον το ζητήσει ο πελάτης και ότι θα τηρήσει τη δέσμευση αυτή, όσον αφορά συναλλαγές που έχουν ήδη πραγματοποιηθεί, εφόσον η επιχείρηση επενδύσεων δεσμεύεται απλώς να γνωστοποιήσει στον πελάτη περαιτέρω λεπτομέρειες για τους δώδεκα μήνες που προηγούνται της αίτησης;
               
            
                  5.
               
               
                  Πρέπει ένα κράτος μέλος, δυνάμει της συμφωνίας ΕΟΧ, να αναγνωρίζει οριζόντιο άμεσο αποτέλεσμα σε εκτελεστική οδηγία η οποία δεν έχει μεταφερθεί ορθά στο εθνικό δίκαιο, και συγκεκριμένα, στην εκτελεστική οδηγία 2006/73/ΕΚ;
               
            
                  6.
               
               
                  Πρέπει το άρθρο 26 της εκτελεστικής οδηγίας 2006/73/ΕΚ να ερμηνεύεται υπό την έννοια ότι μπορεί να προκύψουν από αυτό δικαιώματα τραπεζικών πελατών έναντι τράπεζας;